CELEX: 22021D2302
Language: mt
Date: 2021-07-29 00:00:00
Title: Deċiżjoni Nru 1/2021 tal-Kumitat tal-EPA stabbilit mill-Ftehim Interim ta’ Sħubija Ekonomika bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, tad-29 ta’ Lulju 2021 rigward l-adozzjoni tar-Regoli ta’ Proċedura tal-Kumitat tal-FSE [2021/2302]

22.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 459/3
               
            
         DEĊIŻJONI Nru 1/2021 TAL-KUMITAT TAL-EPA STABBILIT MILL-FTEHIM INTERIM TA’ SĦUBIJA EKONOMIKA BEJN IL-GHANA, MINN NAĦA WAĦDA, U L-KOMUNITÀ EWROPEA U L-ISTATI MEMBRI TAGĦHA, MIN-NAĦA L-OĦRA,
         tad-29 ta’ Lulju 2021
         rigward l-adozzjoni tar-Regoli ta’ Proċedura tal-Kumitat tal-FSE [2021/2302]
         IL-KUMITAT TAL-FSE,
         Wara li kkunsidra l-Ftehim Interim ta’ Sħubija Ekonomika (FSE) bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra (1) (minn hawn ’il quddiem imsejjaħ “il-Ftehim”), iffirmat fi Brussell fit-28 ta’ Lulju 2016, u b’mod partikolari l-Artikolu 73 tiegħu,
         Filwaqt li l-Ftehim jipprovdi li l-Kumitat tal-FSE għandu jiddetermina r-regoli tiegħu tal-organizzazzjoni u tal-funzjonament tiegħu,
         ADOTTA DIN ID-DEĊIŻJONI:
         
            Artikolu 1
            Ir-Regoli ta’ Proċedura tal-Kumitat tal-FSE huma adottati kif indikat fl-Anness.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            (1)  ĠU L 287, 21.10.2016, p. 3.
      
      
         
            ANNESS
            REGOLI TA’ PROĊEDURA TAL-KUMITAT TAL-FSE STABBILIT SKONT L-ARTIKOLU 73 TAL-FTEHIM INTERIM TA’ SĦUBIJA EKONOMIKA BEJN IL-GHANA, MINN NAĦA WAĦDA, U L-KOMUNITÀ EWROPEA U L-ISTATI MEMBRI TAGĦHA, MIN-NAĦA L-OĦRA
            
               Artikolu 1
               Ir-Rwol u l-Isem tal-Kumitat tal-FSE
               
                  1.   Il-Kumitat stabbilit skont l-Artikolu 73(1) tal-Ftehim interim ta’ Sħubija Ekonomika bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, (minn hawn ’il quddiem imsejjaħ “il-Ftehim”), hu responsabbli għall-kwistjonijiet kollha msemmija fl-Artikolu 73(3) tal-Ftehim.
               
               
                  2.   Il-Kumitat imsemmi hawn fuq għandu jkun imsemmi f’dokumenti tal-Kumitat, inklużi deċiżjonijiet u rakkomandazzjonijiet, bħala “Kumitat tal-FSE”.
               
            
            
               Artikolu 2
               Kompożizzjoni u l-Presidenza
               
                  1.   Il-Kumitat tal-FSE huwa magħmul minn naħa waħda, minn rappreżentanti tal-Unjoni Ewropea u l-Istati Membri tagħha, u min-naħa l-oħra, minn rappreżentanti tal-Ghana fil-livell ministerjali jew f’livell ta’ uffiċjali għolja, jew minn rappreżentati maħtura minnhom.
               
               
                  2.   Ir-rappreżentanza tal-Partijiet għandha normalment tkun f’livell ta’ uffiċjali għolja, jew eċċezzjonalment fil-livell ministerjali kull meta ż-żewġ Partijiet jaqblu li ċ-ċirkostanzi jeħtieġu hekk.
               
               
                  3.   Il-Kumitat tal-FSE fil-livell ministerjali għandu jkun kopresedut mill-Parti tal-UE, b’kont meħud tal-oqsma rispettivi ta’ kompetenza tal-Unjoni Ewropea u l-Istati Membri tagħha, u mill-Ministru għall-Kummerċ u l-Industrija tal-Ghana.
               
               
                  4.   Il-Kumitat tal-FSE f’livell uffiċjali għoli għandu jkun kopresedut minn uffiċjal għoli bħala rappreżentant tal-Kummissjoni Ewropea u minn uffiċjal għoli bħala rappreżentant tal-Ghana.
               
               
                  5.   Kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal għoli li jkun inkarigat biex jikkopresiedi l-Kumitat tal-FSE għal dik il-Parti. Dan l-uffiċjal għoli jitqies li jkollu l-awtorizzazzjoni li jirrappreżenta l-Parti sad-data li l-Parti tkun innotifikat lill-Parti l-oħra bħala Kopresident ġdid.
               
            
            
               Artikolu 3
               Segretarjat
               
                  1.   Is-Segretarjat Ġenerali tal-Kunsill tal-Unjoni Ewropea u l-Kummissjoni Ewropea minn naħa waħda, u uffiċjali mid-dipartiment responsabbli għall-Kummerċ tal-Ghana, min-naħa l-oħra, għandhom jaġixxu flimkien bħala Segretarjat tal-Kumitat tal-FSE.
               
               
                  2.   Fuq in-naħa tal-Parti tal-UE, l-aġendi proviżorji u l-abbozzi tal-minuti għandhom jitfasslu mill-Kummissjoni Ewropea u d-dokumenti uffiċjali kollha maħsuba għall-Kunsill Konġunt jew maħruġa minnu għandhom jiġu ċċirkulati mis-Segretarjat Ġenerali tal-Kunsill tal-Unjoni Ewropea.
               
               
                  3.   F’konformità mal-Artikolu 73(4) tal-Ftehim, kull Parti għandha tinnotifika lill-Parti l-oħra dwar l-isem, il-pożizzjoni u d-dettalji ta’ kuntatt tal-uffiċjal li jkun il-punt fokali (Segretarju) tal-Kumitat tal-FSE għal dik il-Parti. Dan l-uffiċjal hu preżunt li jibqa’ jaġixxi bħala Segretarju tal-Parti sad-data li fiha l-Parti tavża lill-Parti l-oħra b’uffiċjal ġdid bħala Segretarju.
               
            
            
               Artikolu 4
               Laqgħat
               
                  1.   Il-Kumitat tal-FSE għandu jiltaqa’ darba fis-sena, sakemm il-Kopresidenti ma jiddeċidux mod ieħor, jew f’każijiet urġenti fuq talba ta’ waħda mill-Partijiet.
               
               
                  2.   Il-laqgħat għandhom isiru f’data u f’ħin miftiehma alternattivament fi Brussell u f’Accra, sakemm ma jkunx miftiehem mod ieħor mill-Kopresidenti.
               
               
                  3.   Il-laqgħat għandhom jitlaqqgħu mill-Kopresident tal-Parti li tkun qed tospita l-laqgħa.
               
               
                  4.   Laqgħa tista’ ssir bil-preżenza fiżika jew b’vidjokonferenza jew b’xi mezz ieħor.
               
            
            
               Artikolu 5
               Delegazzjonijiet
               F’perjodu ta’ żmien raġonevoli qabel il-laqgħa, l-uffiċjal li jkun qed jaġixxi bħala s-Segretarju tal-Kumitat tal-FSE għal kull Parti għandu jinforma lill-uffiċjal li jaġixxi bħala s-Segretarju tal-Parti l-oħra dwar il-kompożizzjoni maħsuba tad-delegazzjonijiet tal-Unjoni Ewropea u tal-Ghana rispettivament. Il-listi għandhom jispeċifikaw l-isem u l-funzjoni ta’ kull membru tad-delegazzjoni.
            
            
               Artikolu 6
               Aġenda tal-laqgħat
               
                  1.   Mill-inqas 14-il jum qabel il-laqgħa, is-Segretarju tal-Kumitat tal-FSE għandu jfassal aġenda proviżorja għal kull laqgħa fuq il-bażi ta’ proposta magħmula mill-Parti li tkun qed tospita l-laqgħa, bi skadenza biex il-Parti l-oħra tipprovdi l-kummenti tagħha.
               
               
                  2.   L-aġenda tiġi adottata mill-Kumitat tal-FSE fil-bidu ta’ kull laqgħa. Il-punti li ma jidhrux fl-aġenda proviżorja jistgħu jitqiegħdu fl-aġenda b’kunsens.
               
            
            
               Artikolu 7
               Stedina tal-esperti
               Il-Kopresidenti tal-Kumitat tal-FSE jistgħu, bi ftehim reċiproku, jistiednu esperti (jiġifieri uffiċjali mhux governattivi) biex jattendu l-laqgħat tal-Kumitat tal-FSE biex jipprovdu informazzjoni dwar suġġetti speċifiċi u biss għall-partijiet tal-laqgħa fejn jiġu diskussi suġġetti speċifiċi bħal dawn.
            
            
               Artikolu 8
               Minuti
               
                  1.   L-abbozz tal-minuti ta’ kull laqgħa għandu jitfassal mill-uffiċjal li jaġixxi bħala membru tas-Segretarjat tal-Parti li tkun qed tospita l-laqgħa, fi żmien 21 jum minn tmiem il-laqgħa, sakemm ma jkunx deċiż mod ieħor mill-Kopresidenti. L-abbozz tal-minuti għandu jintbagħat għall-kummenti lill-membru tas-Segretarjat tal-Parti l-oħra. Meta dawn ir-Regoli ta’ Proċedura japplikaw għal-laqgħat tas-sottokumitati, il-minuti tal-laqgħa tas-sottokumitat għandhom ikunu disponibbli għal kull laqgħa sussegwenti tal-Kumitat tal-FSE.
               
               
                  2.   Bħala regola ġenerali, il-minuti għandhom jiddeskrivu fil-qosor kull punt fl-aġenda, u meta japplika jispeċifikaw:
                  
                              (a)
                           
                           
                              id-dokumenti kollha ppreżentati lill-Kumitat tal-FSE;
                           
                        
                              (b)
                           
                           
                              kull dikjarazzjoni li wieħed mill-Kopresidenti tal-Kumitat tal-FSE jkun talab li tiddaħħal fil-minuti; kif ukoll
                           
                        
                              (c)
                           
                           
                              id-deċiżjonijiet meħuda, ir-rakkomandazzjonijiet magħmula, id-dikjarazzjonijiet miftiehma u l-konklużjonijiet adottati dwar punti speċifiċi.
                           
                        
               
                  3.   Il-minuti għandhom jinkludu lista tad-deċiżjonijiet kollha tal-Kumitat tal-FSE meħuda bi proċedura bil-miktub skont l-Artikolu 9(2) mill-aħħar laqgħa tal-Kumitat.
               
               
                  4.   Il-minuti għandhom jinkludu wkoll lista tal-ismijiet, it-titoli u l-kapaċità tal-individwi kollha li attendew il-laqgħa tal-Kumitat tal-FSE.
               
               
                  5.   Is-Segretarju għandu jaġġusta l-abbozz tal-minuti fuq il-bażi tal-kummenti riċevuti u l-abbozz tal-minuti, kif rivedut, għandu jiġi approvat mill-Partijiet fi żmien 60 jum mid-data tal-laqgħa, jew minn xi data oħra miftiehma mill-Kopresidenti. Ladarba approvati, is-Segretarjat għandu jistabbilixxi żewġ kopji oriġinali tal-minuti, u kull Parti għandha tirċievi kopja oriġinali tal-minuti.
               
            
            
               Artikolu 9
               Deciżjonijiet u rakkomandazzjonijiet
               
                  1.   Il-Kumitat tal-FSE jista’ jadotta deċiżjonijiet u rakkomandazzjonijiet fir-rigward tal-kwistjonijiet kollha meta l-Ftehim jipprovdi hekk. Il-Kumitat tal-FSE għandu jadotta deċiżjonijiet u rakkomandazzjonijiet b’kunsens.
               
               
                  2.   Fil-perjodu ta’ bejn il-laqgħat, il-Kumitat tal-EPA jista’ jadotta deċiżjonijiet jew rakkomandazzjonijiet bi proċedura bil-miktub. Għal dan il-għan, it-test ta’ abbozz ta’ deċiżjoni jew rakkomandazzjoni għandu jiġi ppreżentat bil-miktub minn Kopresident lill-Kopresident l-ieħor. Il-Parti l-oħra għandu jkollha xahar, jew xi perjodu itwal ta’ żmien speċifikat mill-Parti li qed tagħmel il-proposta, biex tesprimi l-qbil tagħha dwar l-abbozz ta’ deċiżjoni jew rakkomandazzjoni. Meta l-Parti l-oħra ma tesprimix il-qbil tagħha, id-deċiżjoni jew ir-rakkomandazzjoni proposta għandha tiġi diskussa u tista’ tiġi adottata fil-laqgħa li jkun jmiss tal-Kumitat tal-FSE. Id-deċiżjonijiet jew ir-rakkomandazzjonijiet għandhom jitqiesu bħala adottati ladarba l-Parti l-oħra tesprimi l-qbil tagħha u dan għandu jkun irreġistrat fil-minuti tal-laqgħa li jkun imiss tal-Kumitat skont l-Artikolu 8(3).
               
               
                  3.   Meta l-Kumitat tal-FSE jkollu s-setgħa li jadotta deċiżjonijiet jew rakkomandazzjonijiet skont il-Ftehim, dawn l-atti jingħatalhom it-titolu ta’ “Deċiżjoni” jew “Rakkomandazzjoni” rispettivament. Is-Segretarjat tal-Kumitat tal-FSE għandu jagħti numru tas-serje progressiv, id-data tal-adozzjoni u deskrizzjoni tas-suġġett għal kull deċiżjoni jew rakkomandazzjoni meħuda. Kull deċiżjoni u rakkomandazzjoni għandha tipprovdi għad-data tad-dħul fis-seħħ tagħha.
               
               
                  4.   Id-deċiżjonijiet u r-rakkomandazzjonijiet adottati mill-Kumitat tal-FSE għandhom jiġu stabbiliti f’żewġ kopji, awtentikati mill-Kopresidenti u trażmessi lil kull Parti.
               
            
            
               Artikolu 10
               Trasparenza
               
                  1.   Il-Kumitat tal-FSE jista’ jiddeċiedi li jiltaqa’ fil-pubbliku.
               
               
                  2.   F’konformità mal-Artikolu 73(5) tal-Ftehim, il-Kopresidenti jistgħu, bi ftehim reċiproku, jistiednu għal-laqgħat tal-Kumitat tal-FSE, rappreżentanti tas-soċjetà ċivili biex jattendu bħala osservaturi kif ukoll terzi persuni oħra, bħall-Unjoni Ekonomika u Monetarja tal-Afrika tal-Punent u l-Kummissjoni tal-Komunità Ekonomika tal-Istati tal-Afrika tal-Punent.
               
               
                  3.   Kull Parti tista’ tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat tal-FSE fil-pubblikazzjoni uffiċjali rispettiva tagħha jew online.
               
               
                  4.   Id-dokumenti kollha ppreżentati minn Parti għandhom jitqiesu bħala kunfidenzjali, sakemm dik il-Parti ma tiddeċidix mod ieħor.
               
               
                  5.   L-aġendi proviżorji tal-laqgħat għandhom isiru pubbliċi qabel issir il-laqgħa tal-Kumitat. Il-minuti tal-laqgħat għandhom isiru pubbliċi wara l-approvazzjoni tagħhom skont l-Artikolu 8.
               
               
                  6.   Il-pubblikazzjoni tad-dokumenti msemmija fil-paragrafi minn 3 sa 5 għandha ssir f’konformità mar-regoli applikabbli tal-protezzjoni tad-data ta’ kull Parti.
               
            
            
               Artikolu 11
               Il-lingwi
               
                  1.   Il-lingwa ta’ ħidma tal-Kumitat tal-FSE hija l-Ingliż.
               
               
                  2.   Il-Kumitat tal-FSE għandu jadotta deċiżjonijiet dwar l-emenda jew l-interpretazzjoni tal-Ftehim fil-lingwi tat-testi awtentiċi tal-Ftehim. Id-deċiżjonijiet l-oħra kollha tal-Kumitat tal-FSE għandhom ikunu adottati bl-Ingliż.
               
               
                  3.   Dawn ir-Regoli ta’ Proċedura u kull deċiżjoni adottata mill-Kumitat tal-FSE, bl-eċċezzjoni ta’ deċiżjonijiet tal-Kumitat tal-FSE biex ikun emendat jew interpretat il-Ftehim, ikunu awtentiċi fil-lingwi ta’ ħidma ta’ dan il-Kumitat. Id-deċiżjonijiet tal-Kumitat tal-FSE li jemendaw jew jinterpretaw il-Ftehim huma awtentiċi fil-lingwi kollha li fihom il-Ftehim ikun awtentiku.
               
               
                  4.   Kull Parti għandha tkun responsabbli għat-traduzzjoni ta’ deċiżjonijiet u dokumenti oħra fil-lingwa/lingwi uffiċjali tagħha, meta mitlub skont dan l-Artikolu, u għandha tissodisfa l-infiq assoċjat ma’ tali traduzzjonijiet.
               
            
            
               Artikolu 12
               Spejjeż
               
                  1.   Kull Parti għandha tkopri in-nefqa li tagħmel minħabba l-parteċipazzjoni fil-laqgħat tal-Kumitat tal-FSE, kemm fir-rigward tal-persunal, l-ivvjaġġar u n-nefqa ta’ sussistenza kif ukoll fir-rigward tan-nefqa ta’ konferenzi bil-video jew bit-telefon, posta u telekomunikazzjonijiet.
               
               
                  2.   In-nefqa b’rabta mal-organizzazzjoni tal-laqgħat u mar-riproduzzjoni tad-dokumenti għandha titħallas mill-Parti li tospita l-laqgħa.
               
               
                  3.   In-nefqa marbuta mal-forniment tas-servizzi tal-interpretazzjoni minn u lejn il-lingwi ta’ ħidma matul il-laqgħat tal-Kumitat tal-FSE titħallas mill-Parti li tkun qed tospita l-laqgħa.
               
            
            
               Artikolu 13
               Il-Kumitat Speċjali għall-iffaċilitar tad-dwana u tal-kummerċ
               
                  1.   Il-Kumitat Speċjali għad-dwana u l-faċilitazzjoni tal-kummerċ (il-“Kumitat Speċjali”) għandu jiġi stabbilit skont l-Artikolu 34 tal-Ftehim għall-finijiet speċifikati f’dan l-Artikolu.
               
               
                  2.   F’konformità mal-Artikolu 34 tal-Ftehim, il-Kumitat Speċjali għandu jirrapporta lill-Kumitat tal-FSE dwar ir-riżultati, id-deċiżjonijiet u l-konklużjonijiet minn kull waħda mil-laqgħat tiegħu. Il-Kumitat tal-FSE għandu jkun infurmat bil-miktub dwar il-punti ta’ kuntatt magħżula mill-Kumitat Speċjali. Il-korrispondenza kollha rilevanti, id-dokumenti u l-komunikazzjonijiet tal-Kumitat Speċjali dwar l-implimentazzjoni u l-applikazzjoni tal-Kapitolu 3 (Dwana u faċilitazzjoni tal-kummerċ) tal-Ftehim għandhom jintbagħtu simultanjament lis-Segretarjat tal-Kumitat tal-FSE.
               
               
                  3.   Dawn ir-Regoli ta’ Proċedura għandhom japplikaw mutatis mutandis għall-Kumitat Speċjali.
               
            
            
               Artikolu 14
               Gruppi ta’ ħidma
               Għat-twettiq effettiv tal-funzjonijiet previsti fl-Artikolu 73(3) tal-Ftehim u f’konformità mal-Artikolu 73(2) tal-Ftehim, il-Kumitat tal-FSE jista’ jiddeċiedi li joħloq taħt l-awtorità tiegħu l-gruppi ta’ ħidma biex jiffaċilita d-diskussjoni teknika dwar suġġetti speċifiċi skont il-Ftehim. Il-Kumitat tal-FSE għandu jiddetermina l-kompożizzjoni u l-kompiti ta’ dawn il-gruppi ta’ ħidma. Il-gruppi ta’ ħidma għandhom jirrapportaw lill-Kumitat tal-FSE.
            
            
               Artikolu 15
               Emendi għar-Regoli ta’ Proċedura
               Dawn ir-Regoli ta’ Proċedura jistgħu jiġu emendati bil-miktub b’deċiżjoni tal-Kumitat tal-FSE skont l-Artikolu 9.